วิกฤตตลาดหลักทรัพย์แห่งประเทศไทย พ.ศ. 2566–2568
ความเชื่อมั่นต่อธรรมาภิบาลในตลาดทุนไทย > บริษัท สตาร์ค คอร์เปอเรชั่น จำกัด (มหาชน) - STARK

ปลายปี พ.ศ. 2565 ที่ประชุมวิสามัญผู้ถือหุ้นของ STARK มีมติให้เพิ่มทุนตามที่คณะกรรมการบริษัทเสนอ โดยแจ้งวัตถุประสงค์คือเพื่อระดมทุนซื้อกิจการ LEONI Kabel GmbH และ LEONIsche Holding Inc จาก Leoni AG และ LEONI Bordnetz-Systeme GmbH ในเยอรมนีและสหรัฐ แต่ต่อมามีการยกเลิกการเข้าซื้อกิจการดังกล่าว โดยให้เหตุผลว่าไม่คุ้มต่อการลงทุนสืบเนืองจากเหตุการณ์สงครามรัสเซีย-ยูเครน และเปลี่ยนแปลงวัตถุประสงค์ในการใช้เงินเพิ่มทุนส่วนนี้ไว้ใช้สำหรับโครงการอื่นแทน ปรากฏต่อมาว่า Leoni AG และ LEONI Bordnetz-Systeme GmbH ได้ยื่นเรื่องต่อสถาบันอนุญาโตตุลาการแห่งประเทศเยอรมนี เพื่อเรียกร้องให้ STARK ชำระค่าหุ้นตามสัญญาดังกล่าว เป็นเงินกว่า 22,000 ล้านบาท
ในเดือนกุมภาพันธ์ พ.ศ. 2566 บริษัท สตาร์ค คอร์เปอเรชั่น จำกัด (มหาชน) แจ้งต่อตลาดหลักทรัพย์ฯ ว่าจะส่งงบการเงินปี พ.ศ. 2565 ช้ากว่ากำหนด  โดยในระหว่างที่ยังไม่มีการส่งงบการเงินตลาดหลักทรัพย์ฯ ได้ขึ้นเครื่องหมาย SP กรณีไม่ส่งงบการเงิน เป็นระยะเวลา 3 เดือน (ระหว่างวันที่ 1 มีนาคม - 31 พฤษภาคม พ.ศ. 2566) ต่อมาในเดือนเมษายน กรรมการผู้จัดการ (CEO) และกรรมการของบริษัทหลายคนได้ลาออกจากบริษัท ประกอบการมีการเปลี่ยนผู้สอบบัญชีจากบริษัทดีลอยท์ เป็นบริษัทไพร้ซวอเทอร์เฮาส์คูเปอส์ (PwC) นอกจากนี้ยังให้ PwC เป็นผู้จัดทำรายงานการตรวจสอบข้อเท็จจริงเพิ่มเติมเป็นกรณีพิเศษ (Special Audit)
จนกระทั่งวันที่ 16 มิถุนายน พ.ศ. 2566 STARK รายงานงบผลประกอบการปี 2565 พบขาดทุนสุทธิ 6,612.13 ล้านบาท ส่วนทุนติดลบมากกว่า 4,400 ล้านบาท และขอแก้ไขงบผลประกอบการปี 2564 ส่วนลูกหนี้การค้าจากเดิม 15,570.8 ล้านบาท แก้ไขเป็น 6,306.2 ล้านบาท ส่วนของผู้ถือหุ้นหรือเจ้าของ จากเดิม 6,591.2 ล้านบาท แก้ไขเป็น 2,844.9 ล้านบาท โดยตามรายงานการตรวจสอบเป็นกรณีพิเศษ (Special Audit) มีการพบพฤติการอันควรสงสัยในงบการเงิน 4 ประการ ประกอบด้วย 1. มียอดขายผิดปกติ 2. มียอดสินค่าคงเหลือที่ผิดปกติ 3. รายงานวิเคราะห์อายุลูกหนี้ถูกจัดทำอย่างไม่ถูกต้อง 4. เงินจ่ายล่วงหน้าค่าสินค้า (Advance Payments) ผิดปกติ ท้ายที่สุดมีการยอมรับว่ามีการ "ตกแต่งบัญชี"
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้กล่าวโทษผู้บริหาร STARK และบริษัทที่เกี่ยวกับต่อกรมสอบสวนคดีพิเศษ (DSI) และสำนักงานป้องกันและปราบปรามการฟอกเงิน (ปปง.) รวมผู้ต้องหาทั้งสิ้น 11 ราย จนกระทั่งวันที่ 22 มิถุนายน พ.ศ. 2567 สามารถควบคุมตัว นายชนินทร์ เย็นสุดใจ อดีตผู้บริหาร STARK โดยการประสานงานกับทางการสาธารณรัฐอาหรับเอมิเรตส์ พนักงานอัยการสั่งฟ้องผู้ต้องหาต่อศาลอาญา ส่งผลให้มีการอายัดทรัพย์โดยไม่มีกำหนด ในเดือนกรกฎาคม พ.ศ. 2567 คดีอยู่ระหว่างการพิจารณา
วันที่ 3 กันยายน พ.ศ. 2567 ตลาดหลักทรัพย์ฯ เพิกถอน STARK จากการเป็นบริษัทจดทะเบียนในตลาดหลักทรัพย์ ด้วยเหตุที่บริษัทเปิดเผยข้อมูลอันเป็นเท็จในงบการเงิน
สืบเนื่องจาการไม่ส่งงบการเงิน ปรากฏว่าผู้ถือหุ้นกู้ของ STARK หมายเลข STARK239A และ STARK249A มีมติไม่ยกเว้นเหตุผิดและเรียกคืนเงินต้นพร้อมดอกเบี้ยโดยพลัน รวมเป็นเงินกว่า 2,200 ล้านบาท   และส่งผลให้หุ้นกู้ของ STARK อีก 3 ชุด มูลค่ารวมกว่า 6,900 ล้านบาท ที่ถูกเรียกให้ชำระหนี้โดยพลัน (Call Default) ไปด้วย ทริสเรตติ้ง (TRIS) ปรับลดเรตติ้งองค์กรจาก BBB+ เป็น BB- C และ D ตามลำดับ อย่างไรก็ตาม เป็นที่น่าสังเกตว่าเงื่อนไขของการขายหุ้นกู้ระบุไว้อย่างชัดเจนว่า "เสนอขายนักลงทุนสถาบันและนักลงทุนรายใหญ่เท่านั้น" แต่กลับมีผู้ถือหุ้นกู้กว่า 4,500 ราย  นอกจากนี้ ปรากฏว่าสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีคำสั่งเปรียบเทียบปรับ ธนาคารกสิกรไทย จำกัด(มหาชน) เป็นเงิน 1,144,500 บาท ในฐานะผู้ประกอบธุรกิจหลักทรัพย์ประเภทการจัดจำหน่ายหลักทรัพย์อันเป็นตราสารแห่งหนี้ ไม่ได้ปฏิบัติให้เป็นไปตามหลักเกณฑ์ เงื่อนไข และวิธีการที่ประกาศกำหนด แต่ไม่มีการระบุว่าเกี่ยวข้องกับกรณีของ STARK หรือไม่